Standard Telefon og Kabelfabrik

Standard Telefon og Kabelfabrik A/S (STK) lå i Kabelgaten på Økern i Oslo. Kabeldelen av bedriften er nå en del av Nexans-konsernet og heter i dag Nexans Norway AS. Fabrikken i Oslo var en av Oslos største industriarbeidsplasser, men er nå nedlagt. Bedriften var tidligere eid av det internasjonale telekommunikasjonsselskapet ITT og senere av Alcatel. Alcatel skilte i 2000 ut sin kabelvirksomhet og dannet Nexans.

Historie

STK ble etablert i 1915 som Skandinaviske Kabel- og Gummifabrikker. Den lå på et område av det som tidligere hadde vært Hovin bruk, et av de sju brukene på Hovin gård, som var en av Østre Akers største gårder. Området var stort sett åpne jorder, men Fabrikken ble plassert ved sporet til Alnabanens spor som ble åpnet desember 1900. Oslo Trelastkompani lå også ved det samme sporet.
I 1934 ble fabrikken overtatt av ITT/Standard Electric og fikk i 1934 sitt nye navn, som den beholdt fram til 1987. I 1935 jobbet 54 mennesker der, men med stadige utvidelser fra 1950- til 1970-tallet var bemanningen i 1972 oppe i hele 4000. Med egne bussruter (rutenummer 25) fraktet Oslo Sporveier arbeidere og funksjonærer mellom fabrikken og boligstrøkene i byen. Denne ordningen startet i oktober 1948 og varte fram til T-banens åpning i 1966.
STK var en stor leverandør av automatiske telesentraler til Televerket, særlig 7d sentralen fikk stor utbredelse i Norge. 7d sentralene ble produsert fra ca: 1936 og frem til begynnelsen av 1970-tallet, da sentraltypene 8b og 10c overtok. Men disse sentralene fikk ikke en like stor utbredelse som 7d.
I 1972 ble det etablert en fabrikk i Rognan. All produksjon av telekabler i Nexans Norway foregår ved denne fabrikken. I 1974 ble det etablert en fabrikk for høyspenningskabler i Halden, og i 1978 ble all produksjon av mellomspenningskabler flyttet til Namsos. I tillegg til dette har Nexans Norway en fabrikk på Karmøy som produserer aluminiumslegeringer, og en fabrikk på Langhus som produserer installasjonskabler og varmekabler (lavspenningskabler). Hovedkontoret er nå er flyttet fra Økern til Helsfyr i Oslo.
ITT solgte i 1987 aksjene i STK til Alcatel, som noen år senere endret navnet til Alcatel Kabel Norge AS. I 2000 splittet Alcatel ut det meste av sin kabelvirksomhet på verdensbasis og etablerte Nexans.

Bygninger

Fabrikkanlegget er oppført i flere etapper. Alcateltårnet i Tårngata ble oppført i 1962. Med sine 62 meter fordelt på 11 etasjer er det fortsatt blant Oslos høyeste bygninger. Administrasjonsbygget med adresse Østre Aker vei 33 ble oppført i naturbetong i 1968. Det er tegnet av arkitekt Erling Viksjø og utsmykket med betongrelieffer av Odd Tandberg. Bygningen ble i 2007 ombygget til Quality Hotel 33 med 242 gjesterom og konferansekapasitet til rundt 1000 personer. På tomten hvor fabrikken lå i Kabelgaten ble Osloskolens storsatsing på yrkesfag, Kuben yrkesarena, etablert i  2013.
På slutten av 1947-tallet ble STK høyspenningslaboratorium oppført som et 12-kantet bygg. Det ble også satt opp et sidebygg for kontorer og fysiske laboratorier. Den opprinnelige fasaden på høyspenningslaboratoriet og kontorbyggene var pusset og hvitmalt betong. Arkitektfirmaet Bjercke og Eliassen tegnet byggene som siden er satt opp på Byantikvarens gule liste.
Byggets fasade ble senere kledd med rød teglstein, uten at den spesielle formen på bygningen ble endret. Bygget ble bygget om til kontorbygg, og i 2013 stod nær 5 500 m² over fire etasjer klart som skolebygg dimensjonert for ca 450 elever. Bygget har egne rom for kroppsøving i lokalene med blant annet 4 meters klatrevegg og 8 meters buldrevegg. I fjerde etasje er det et auditorium for 150 personer med eget vrimleareal, personalkantine og en rekke mindre grupperom. Bygget er tilknyttet Kuben videregående skole og har fått navnet BiKuben.

Ofret av moderselskapet

Forsker Sverre A. Christensen ved Senter for næringslivshistorie ved Handelshøyskolen BI mener i et intervju med den næringslivsrettede nyhetsportalen NA24 at STK ble ofret av sine utenlandske eiere i ITT da bedriften tapte 700 millioner kroner fordi den underbød Elektrisk Bureau på en kontrakt om digitalisering av Telenors telefonsentraler. Avtalen var at ITT skulle være med og bære tapet, men ifølge Christensen lurte ITT de norske aksjonærene.